middem Fliágr:  Em Frankfurdr Fluágblatz gåsch zur Eisábã nondr en dá sudderã vom 'Terminal ois' (dess isch dr alde 'Regio'bãhof). Då nemmsch dr Bummelzuág (RE ôdr S-Bã Nommr achd *) nåch Mainz. Då brauchsch abr á Fârkærdle vom Verkehrsverbond (ausm "RMV" Audomâd rauslassá!) fîr drei Eiro dreisigg (des gild ao glei fîr dr Bus en Mainz!). Abr net vergæssá - em Zuág gibts koine Fârschai ond dá zâlsch firzigg Eiro Stråf.  Zomm neie Fernbãhof gåsch bessr net. Zerscht muásch vîl mê laofá (Blã); onn nå senn diá Zîg kaom schnæller (femf bis zeá Minuddá), abr saudeier!  * wenn dá aus Versæá á Nommr nai erwischd håschd, muásch en Mainz-Kastel ausschdeigá (dess isch uff dr falschá Raiseide ond ghêrd eigendlich zuá Wîsbâdá -- seidem Griág, abr dess isch á aigne Gschichd). Då nemmsch en fîráfuffzgr, femfáfuffzgr odr achtáfuffzgr Bus uff dr andrá Schdråsáseid.    Middm Billigfliágr kã drs bassîrá, dass dá en Frankfurt-Hahn ãkommsch. Dess hêrd sich zwar wiá Frankfurd ã, isch abr wo ganz woandersch -- em henderschdá Wenkl vomm Honsrigg. So ælle ois bis zweu Stondá fêrd en Bus (Bohr hoist dær) nåch Mainz, dær brauchd abr oinávîrdl Stondá - dåfir held abr ao an dr Unni.